Folketing
2012-09-06

Selv om det nu går bedre i Danmark end i de fleste andre lande i Europa, så handler krisehåndtering ikke mindst om at give danskerne trygheden tilbage, efter der er blevet tabt så mange job under VKO's ledelse. Det havde været dejligt, hvis der havde være penge i kassen til at sætte endnu mere gang i dansk økonomi, end vi allerede gør. Men sådan er virkeligheden desværre ikke. Dansk økonomi er i ubalance. Underskuddet på statens finanser truer med at udhule vores velfærd. Men det betyder ikke, at vi skal sætte os hen i hjørnet og vente på bedre tider. Det må vi aldrig gøre. Vi kan gøre noget. Vores finanslov holder hånden under beskæftigelsen ved at fremrykke offentlige og private investeringer. Det er ikke bare sund fornuft, det er nødvendigt, og det er godt købmandskab. Sådan er det at være et ansvarligt parti. I svære perioder skaber vi arbejde. Vi sidder ikke passivt og venter på, at tingene bliver bedre af sig selv. Vi gør noget nu og her inden for de økonomiske rammer, vi har.